Ձայնադարանն ունի հարուստ և գիտական խոշոր արժեք ունեցող ֆոնդեր: Առաջին ձայնագրությունները` թվով 500 նմուշ, կատարել է Քրիստափոր Քուշնարյանը, որը 1927-ին և 1929-ին ղեկավարել է Լենինգրադի թատրոնի և երաժշտության ինստիտուտի` Հայաստանում ժողովրդական երգեր հավաքող գիտարշավները: Ձայնադարանի ֆոնդերի համալրման հաջորդ փուլը կապվում է Արամ Քոչարյանի` 1939-1942թթ. գիտարշավների հետ: Ա.Քոչարյանի ծավալուն հավաքածուն ընդգրկում է հայ ժողովրդական երգերի ու նվագների գրեթե բոլոր ժանրերը ներկայացնող ավանդական երգերի ու նվագների 924 նմուշ: Խոշոր հավաքածուներ են Սրբուհի Լիսիցյանի, Վարդան Սամվելյանի, Մաթևոս Մուրադյանի և Ալեքսանդր Թադևոսյանի ֆոնդերը: 1960-ականներից զգալի տեղ են գրավում Հ.Գրքաշարյանի, Մ.Մանուկյանի, Ռ.Աթայանի, Ա.Փահլևանյանի, Զ.Թագակչյանի, Կ.Խուդաբաշյանի, Դ.Դերոյանի, Ա.Մուրադյանի, Ն.Ջաուարիի, Հ.Պիկիչյանի գիտարշավային նյութերը: